ऐसा करने वाला पहला अमेरिकी राज्य, पिछले साल गूगल में उठा था जातिवाद का मुद्दा
US California Senate Passes Caste Discrimination Ban Bill - अमेरिका के कैलिफोर्निया राज्य में जातिगत भेदभाव पर बैन लगाने के लिए एक विधेयक पारित किया गया है। कैलिफोर्निया ऐसा करने वाला अमेरिका का पहला राज्य बना है।
अमेरिका के कैलिफोर्निया राज्य में जातिगत भेदभाव पर बैन लगाने के लिए एक विधेयक पारित किया गया है। कैलिफोर्निया ऐसा करने वाला अमेरिका का पहला राज्य बना है। विधेयक पर गवर्नर से दस्तखत कराने से पहले इसे राज्य के अपर हाउस से भी पारित किया जाएगा।
ये विधेयक कैलिफोर्निया की सीनेटर आयशा वहाब ने पेश किया था। इसे 'एसबी 403' कहा जा रहा है। इसके तहत मौजूदा कानून में बदलाव किए गए हैं और जाति को भी भेदभाव का आधार बनाया गया है।
कैलिफोर्निया में जातिगत भेदभाव पर रोक लगेगी
विधेयक पास होने के बाद कैलिफोर्निया में अगर कोई व्यक्ति किसी से जाति के आधार पर भेदभाव करता है तो वो अपराध माना जाएगा। विधेयक पास करने के पक्ष में 34 वोट मिले, जबकि सिर्फ 1 वोट इसके खिलाफ डाला गया।
यह कानून कैलिफोर्निया प्रांत के सभी लोगों को सभी व्यवसायिक प्रतिष्ठानों में रहने, सुविधाओं, विशेषाधिकारों या सेवाओं में एक समान अधिकार देगा।
विधेयक को दलित समुदाय की जीत बताया
कैलिफोर्निया में जातिगत भेदभाव पर बैन लगवाने की मुहीम को नॉन प्रॉफिट इक्विटी लैब ने शुरू कराया था। ये वही संस्था है जिसने पिछले साल गूगल में जातिगत भेदभाव का मुद्दा उठाया था। वहीं, इससे पहले फरवरी में सिएटल सिटी काउंसिल में भी जातिगत भेदभाव पर बैन लगाया गया था।
इस मुहिम को क्षमा सावंत ने लीड किया था। गुरुवार को कैलिफोर्निया में भी विधेयक पास होने पर उन्होंने खुशी जाहिर की। वहीं, अमेरिका में जातिगत भेदभाव को खत्म करने के लिए काम करने वाले दिलीप महाके ने विधेयक को अंबेडकर के मूल्यों की जीत बताया। उन्होंने कहा कि दलित समुदाय के लिए ऐतिहासिक क्षण है।
गूगल में लगे थे जातिगत भेदभाव के आरोप
पिछले साल अमेरिकी अखबार वॉशिंगटन पोस्ट ने बताया था कि दलित कार्यकर्ता और इक्विटी लैब्स संगठन की संस्थापक थेनमोजी सुंदरराजन का गूगल में होने वाला कार्यक्रम इसलिए रद्द कर दिया गया, क्योंकि कंपनी के ऊंची जाति के कर्मचारियों ने उनके खिलाफ अभियान छेड़ दिया।
इसके बाद सुंदरराजन को कार्यक्रम में आमंत्रित करने वालीं गूगल न्यूज में वरिष्ठ अधिकारी तनुजा गुप्ता ने इस्तीफा दे दिया था। सात पेज लंबे अपने इस्तीफे में तनुजा गुप्ता ने लिखा था, "जानबूझ कर जाति आधारित शोषण को नजर अंदाज करने, गोपनीयता को हथियार बनाकर जवाबदेही से बचने और जो बोलते हैं उनके खिलाफ बदले की कार्रवाई को सामान्य बनाने के कारण गूगल में अब मेरा करियर खत्म होता है।"
कैलिफोर्निया में विधेयक पास होने से गूगल में भी जातिगत भेदभाव को रोका जाएगा। इसकी वजह ये है कि गूगल कैलिफोर्निया की कंपनी है। उसे वहां के कानूनों का पालन करना होगा।